РЕШЕНИЕ ЗА ИЗПЪЛНЕНИЕ НА КОМИСИЯТА
от 14 май 2014 година
за изменение на Решение за изпълнение 2012/44/ЕС относно правилата, приложими по отношение на ветеринарните проверки на живи животни и продукти от животински произход, въведени в някои френски отвъдморски департаменти от трети страни
(нотифицирано под номер С(2014) 3053)
(само текстът на френски език е автентичен)
(текст от значение за ЕИП)
(2014/282/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на директиви 89/662/ЕИО, 90/425/ЕИО и 90/675/ЕИО (1), и по-специално член 13 от нея,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (2), и по-специално член 18 от нея,
като има предвид, че:
(1)
С Решение за изпълнение 2012/44/ЕС на Комисията (3) се определят правила относно извършването на ветеринарни проверки на живи животни и продукти от животински произход, въведени в някои френски отвъдморски департаменти от трети страни, включително списък на разрешените входни пунктове („списък на разрешените входни пунктове“).
(2)
Франция представи на Комисията план за установяване на разрешен входен пункт във френския отвъдморски департамент Майот. В плана подробно са описани съоръженията, необходимото оборудване и обученият персонал за извършване на ветеринарните проверки с цел да се удостовери, че продуктите от животински произход отговарят на изискванията на Съюза по отношение на общественото здраве и здравеопазването на животните.
(3)
Освен това в плана се посочва, че се изисква всички пратки с продукти от животински произход да се представят за внос на разрешения входен пункт и че са налице ефикасни мерки изпращането им в други части от територията на Съюза да бъде предотвратено. Посочва се също така, че са спазени специалните изисквания, определени в членове 3, 4 и 5 от Решение за изпълнение 2012/44/ЕС.
(4)
С оглед на гореизложеното входният пункт във френския отвъдморски департамент Майот следва да бъде добавен към списъка на разрешените входни пунктове за някои продукти от животински произход.
(5)
Поради това член 1 от Решение за изпълнение 2012/44/ЕС и приложението към посоченото решение следва да бъдат съответно изменени.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение за изпълнение 2012/44/ЕС се изменя, както следва:
1)
Член 1 се заменя със следното:
„Член 1
За целите на член 13 от Директива 91/496/ЕИО и член 18 от Директива 97/78/ЕО разрешените входни пунктове във френските отвъдморски департаменти Гваделупа, Мартиника, Френска Гвиана и Майот са изброени в приложението към настоящото решение.“
2)
В списъка на разрешените входни пунктове в приложението след вписването за Френска Гвиана - St Georges de l'Oyapock се добавя следното вписване за Майот:
„Майот - Longoni
FR09900
P
HC, NHC-NT“
Член 2
Адресат на настоящото решение е Френската република.
Съставено в Брюксел на 14 май 2014 година.